Document ID: 32006D0528

KOMMISSIONENS BESLUTNING
af 27. juli 2006
om ændring af beslutning 2006/147/EF om forebyggende vaccination mod højpatogen aviær influenza H5N1 og dertil knyttede flytningsbestemmelser i Nederlandene
(meddelt under nummer K(2006) 3338)
(Kun den nederlandske udgave er autentisk)
(2006/528/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (1), særlig artikel 57, stk. 2, og
ud fra følgende betragtninger:
(1)
Ved Kommissionens beslutning 2006/147/EF af 24. februar 2006 om forebyggende vaccination mod højpatogen aviær influenza H5N1 og dertil knyttede flytningsbestemmelser i Nederlandene (2) blev den plan for forebyggende vaccination mod højpatogen aviær influenza H5N1 (i det følgende benævnt »planen for forebyggende vaccination«), som Nederlandene forelagde for Kommissionen den 21. februar 2006, godkendt. Samtidig blev der fastsat visse foranstaltninger, der skal anvendes i Nederlandene, når der foretages forebyggende vaccination på bestemte fjerkræbedrifter med særlig risiko for indslæbning af smitte, herunder bestemmelser om flytninger af vaccineret fjerkræ.
(2)
I overensstemmelse med planen for forebyggende vaccination har Nederlandene iværksat forebyggende vaccination af økologiske og fritgående æglæggende høner og hobbyfjerkræ mod højpatogen aviær influenza H5N1. Planen for forebyggende vaccination er et pilotprojekt, da der kun er begrænsede erfaringer med forebyggende vaccination under sådanne omstændigheder og for visse af de pågældende arters vedkommende.
(3)
I henhold til planen for forebyggende vaccination, som Nederlandene forelagde, og som blev godkendt ved beslutning 2006/147/EF, skal den forebyggende vaccination være fuldført senest den 30. juni 2006. Nederlandene har indtil nævnte dato gennemført vaccinationer i overensstemmelse med planen for forebyggende vaccination.
(4)
I overensstemmelse med rapporteringskravet i artikel 13 i beslutning 2006/147/EF har Nederlandene forelagt en rapport med oplysninger om gennemførelsen af planen for forebyggende vaccination og har rapporteret til Den Stående Komité for Fødevarekæden og Dyresundhed og til ekspertarbejdsgrupper om anvendelsen af forebyggende vaccination, og landet har anmodet om tilladelse til at fortsætte vaccinationen.
(5)
På grundlag af de oplysninger, Nederlandene har fremlagt, ser det desuden ud til, at der er behov for yderligere praktiske erfaringer vedrørende anvendelse af forebyggende vaccination i indsatsen mod spredning af højpatogen aviær influenza af subtype H5N1. Det bør derfor tillades, at den forebyggende vaccination fortsætter indtil den 31. juli 2007.
(6)
Nederlandene har endvidere anmodet om godkendelse af visse ændringer af den plan for forebyggende vaccination, som blev forelagt den 21. februar 2006, vedrørende den praktiske gennemførelse af planen, f.eks. hvilke arter der skal vaccineres, anvendelse af bivalente vacciner, identifikation af individer i hobbyfjerkræflokke, vaccinationsstedet og restriktioner vedrørende flytning af fjerkræ. Efter Kommissionens opfattelse er ændringerne i overensstemmelse med de relevante fællesskabsbestemmelser.
(7)
Beslutning 2006/147/EF bør derfor ændres i overensstemmelse hermed.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2006/147/EF foretages følgende ændringer:
1)
Artikel 1, stk. 2, litra a), affattes således:
»a)
»hobbyfjerkræ«: høns, kalkuner og andre arter, der tilhører ordenen Galliformes, og ænder, gæs og andre arter, der tilhører ordenen Anseriformes, og som holdes af deres ejere:
i)
til eget forbrug eller anvendelse eller
ii)
som selskabsdyr.«
2)
Artikel 2, stk. 1, affattes således:
»1. Planen for forebyggende vaccination mod højpatogen aviær influenza H5N1 (i det følgende benævnt »planen for forebyggende vaccination«), som Nederlandene forelagde for Kommissionen den 21. februar 2006, samt ændringerne af planen, herunder videreførelsen af planen indtil den 31. juli 2007, som Nederlandene forelagde for Kommissionen den 29. juni 2006, godkendes.
I henhold til planen for forebyggende vaccination foretages den forebyggende vaccination med inaktiveret heterolog vaccine af aviær influenza-subtype H5 eller med en bivalent inaktiveret heterolog vaccine, der indeholder aviær influenza af både subtype H5 og H7, som er godkendt af Nederlandene til hobbyfjerkræ, økologiske æglæggende høner og fritgående æglæggende høner i hele Nederlandene.«
3)
Artikel 4, nr. 1), affattes således:
»1)
Vaccineret hobbyfjerkræ skal være individuelt identificeret og må kun:
a)
flyttes til andre bedrifter med hobbyfjerkræ i Nederlandene, eller
b)
midlertidigt sammenbringes på skuer og udstillinger i Nederlandene.
Sådanne flytninger eller sammenbringninger skal ske i overensstemmelse med planen for forebyggende vaccination, bl.a. ved at der føres register over sådanne flytninger og sammenbringninger.«
Artikel 2
Adressat
Denne beslutning er rettet til Kongeriget Nederlandene.
Udfærdiget i Bruxelles, den 27. juli 2006.

Labels: 0
18
6